b"\n_START_ARTICLE_\nSant\xe2\x80\x99Angelo dei Lombardi\n_START_SECTION_\nHistoria\n_START_PARAGRAPH_\nKunnan alueella on ollut asutusta jo ennen ajanlaskun alkua. Se sijaitsee kahden muinaisen asutuksen, Compsan ja Aeclanumin v\xc3\xa4liss\xc3\xa4, ja alueella on tehty arkeologisia l\xc3\xb6yt\xc3\xb6j\xc3\xa4 asutuksesta. Se linnoitettiin ensimm\xc3\xa4isen vuosituhannen loppupuolella osana linnoitusketjua, jolloin Sant'Angelo dei Lombardi sijaitsi sit\xc3\xa4 hallinneen Salernon ruhtinaskunnan rajaseudulla. Vuonna 1076 Robert Guiscard valloitti alueet ja samalla my\xc3\xb6s Sant'Angelo dei Lombardin. My\xc3\xb6hemmin 1400-luvulla aluetta hallitsi Anjou-suku.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nKunnan t\xc3\xa4rkein n\xc3\xa4ht\xc3\xa4vyys on Abbazia del Goleton luostari. Sit\xc3\xa4 pidet\xc3\xa4\xc3\xa4n yhten\xc3\xa4 Etel\xc3\xa4-Italian arkkitehtonisesti t\xc3\xa4rkeimmist\xc3\xa4 rakennuksista. Sen perusti Guglielmo da Vercelli noin vuonna 1133, ja h\xc3\xa4n my\xc3\xb6s kuoli luostarissa vuonna 1142.\n_START_SECTION_\nVuoden 1980 maanj\xc3\xa4ristys\n_START_PARAGRAPH_\nSant'Angelo dei Lombardi oli yksi pahiten vuonna 1980 Irpinian maanj\xc3\xa4ristyksest\xc3\xa4 k\xc3\xa4rsineit\xc3\xa4 kuntia. Sen vanhakaupunki oli hyvin s\xc3\xa4ilynyt maanj\xc3\xa4ristykseen saakka, mutta se tuhoutui siin\xc3\xa4 pahoin. Kunnassa menehtyi j\xc3\xa4ristyksess\xc3\xa4 482 henkil\xc3\xb6\xc3\xa4."